Uredba Sveta (ES) št. 299/2001

z dne 12. februarja 2001

o uvedbi dokončne protidampinške dajatve za uvoz kalijevega permanganata po poreklu iz Ljudske republike Kitajske

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti [1] in zlasti člena 11(2) in (6) Uredbe,

ob upoštevanju predloga, ki ga je predložila Komisija po posvetovanju s Svetovalnim odborom,

ob upoštevanju naslednjega:

1. PREDHODNE PREISKAVE

1.1 Preiskave v zvezi z Ljudsko republiko Kitajsko

(1) Svet je z Uredbo (EGS) št. 1531/88 [2] uvedel dokončno protidampinško dajatev za uvoz kalijevega permanganata po poreklu iz Ljudske republike Kitajske ("Kitajske"). Višina uvedene dajatve je ustrezala bodisi znesku za katerega je bila cena franko meja Skupnosti za kilogram neto teže, neocarinjeno nižja od 2,25 ECU, ali 20 % te cene, kar je bilo višje.

(2) Leta 1994 je Svet po pregledu na podlagi členov 14(1) in 15(3) Uredbe (EGS) št. 2423/88 [3] z Uredbo (ES) št. 2819/94 [4] uvedel dokončno protidampinško dajatev za uvoz kalijevega permanganata po poreklu iz Kitajske v višini 1,26 ECU za kilogram.

1.2 Preiskave v zvezi z drugimi državami

(3) Protidampinška preiskava o uvozu kalijevega permanganata po poreklu iz Indije in Ukrajine je bila začeta aprila 1997. Z Uredbo (ES) št. 1507/98 [5] je bila za uvoz iz teh držav uvedena 5,6 % oziroma 36,2 % dokončna protidampinška dajatev.

2. SEDANJA PREISKAVA

2.1 Zahtevek za pregled

(4) Aprila 1999 je Komisija objavila obvestilo o bližnjem izteku [6] veljavnih protidampinških ukrepov za uvoz kalijevega permanganata po poreklu iz Kitajske. Dne 12. julija 1999 je "Conseil Europeen des Federations de 1'Industrie Chimique" (CEFIC) predložil zahtevek za pregled teh ukrepov v skladu s členom 11(2) Uredbe (ES) št. 384/96 ("osnovne uredbe").

(5) Zahtevek je bil vložen v imenu edinega proizvajalca Skupnosti, ki je tako predstavljal proizvodnjo kalijevega permanganata v Skupnosti v celoti. Zahtevek je bil utemeljen z razlogom, da bo imel iztek ukrepov verjetno za posledico nadaljevanje ali ponovitev dampinga in škodo za industrijo Skupnosti.

2.2 Obvestilo o začetku

(6) Ko je Komisija, po posvetovanju s Svetovalnim odborom, odločila, da obstaja dovolj dokazov za začetek pregleda, je začela preiskavo v skladu s členom 11(2) osnovne uredbe [7].

2.3 Obdobje preiskave

(7) Preiskava v zvezi z verjetnostjo, da se bo damping nadaljeval ali ponovil, je zajemala obdobje od 1. oktobra 1998 do 30. septembra 1999 ("obdobje preiskave"). Preučitev pomembnih gibanj v zvezi s prej navedeno ponovitvijo škode je zajemala obdobje od leta 1995 pa vse do konca obdobja preiskave ("obravnavano obdobje").

2.4 V preiskavo vključene stranke

(8) Proizvajalec Skupnosti kot vlagatelj, izvozniki in proizvajalci izvozniki na Kitajskem, znani zadevni uvozniki ter predstavniki države izvoznice so bili uradno obveščeni o začetku pregleda. Vsem tem strankam, pa tudi tistim, ki so se v roku določenem v obvestilu o začetku prijavili sami, je Komisija poslala vprašalnik. Obveščen je bil tudi sodelujoči proizvajalec iz Združenih držav, ki so bile izbrane za primerljivo državo, ki je prav tako prejel vprašalnik. Zainteresirane stranke so dobile priložnost, da pisno izrazijo svoja stališča.

(9) Na vprašalnik sta odgovorila proizvajalec Skupnosti kot vlagatelj in en uvoznik. Pisno sta svoje stališče izrazila tudi dva neodvisna preprodajalca.

(10) Na vprašalnik je odgovoril tudi proizvajalec iz primerljive države.

(11) Iz države izvoznice pri preiskavi ni sodeloval noben izvoznik niti proizvajalec izvoznik.

2.5 Preveritev prejetih podatkov

(12) Komisija si je priskrbela in preverila vse po njenem mnenju potrebne podatke za odločitev glede verjetnosti nadaljevanja ali ponovitve dampinga in škode ter za določitev interesa Skupnosti. Obisk zaradi preveritve je bil opravljen v prostorih edinega proizvajalca Skupnosti Industrial Quimica del Nalon SA-IQN, Oviedo iz Španije.

(13) Zainteresirane stranke so dobile priložnost, da zahtevajo zaslišanje, vendar takšnega zahtevka ni oddal nihče.

3. ZADEVNI IZDELEK IN PODOBEN IZDELEK

3.1 Opis zadevnega izdelka

(14) Zadevni izdelek je isti kot v predhodnih preiskavah, t.j. kalijev permanganat s kemijsko formulo KMnO4. Kalijev permanganat se uvršča pod oznako KN 28416100 in je spojina mangana, kalija in kisika, katere izdelava zahteva dve osnovni surovini: kavstična pepelika (KOH) in manganov dioksid ali piroluzitovo rudo (MnO2). Proizvaja se v treh kakovostih: tehnični (97 % do 98 % čistost KMnO4 v obliki kristaliničnega prahu), prostotekoči (ki vsebuje snov proti skepljanju) in farmacevtski (najmanj 99 % čistost KMnO4 v obliki kristalov). Vse kakovosti imajo enake osnovne fizikalne (kristalinične) in kemijske lastnosti. Zato je bil sprejet sklep, da je treba za namene preiskave vse tri kakovosti šteti za en izdelek.

(15) Kalijev permanganat je močno oksidativno sredstvo, ki se uporablja za obdelavo pitne in odpadne vode, v proizvodnji kemičnih snovi in farmacevtskih izdelkov, ribogojstvu, pri prečiščevanju kovin, za čiščenje kovinskih površin, kot razkužilo v kmetijstvu in veterinarskih praksah, za čiščenje plina, deodoracijo obratovalnega plina, za beljenje in posebne obdelave v tekstilni industriji, pri radioaktivni dekontaminaciji, čiščenju plinskih turbin in za čiščenje zraka v podmornicah.

3.2 Podoben izdelek

(16) Kalijev permanganat, proizveden in prodan na domačem trgu ZDA, kalijev permanganat, uvožen v Skupnost iz Kitajske, in kalijev permanganat, ki ga proizvede in proda industrija Skupnosti na trgu Skupnosti so imeli dejansko enake fizikalne lastnosti in uporabe, zato so bili podobni izdelki v smislu člena 1(4) osnovne uredbe.

4. NADALJEVANJE ALI PONOVITEV DAMPINGA

4.1 Splošna vprašanja

(17) Podatki Statističnega urada Evropskih skupnosti kažejo zelo nizko raven uvoza kalijevega permanganata iz Kitajske, ki je leta 1998 znašal 30 ton, v obdobju preiskave pa 23 ton. Vendar pa izvozni statistični podatki Kitajske (uvodna izjava 44) kažejo veliko večji obseg, 450 ton za leto 1998 in za predhodno leto. Zaradi tega neskladja in glede na to, da kitajski izvozniki in proizvajalci izvozniki v preiskavi niso sodelovali, obstaja velika verjetnost, da je prihajalo do izogibanja obstoječim dajatvam s tem, da se je kitajski izdelek prijavil kot izdelek po poreklu iz številnih drugih držav.

(18) V okviru preiskave se je v zvezi z nadaljevanjem dampinga preučilo vprašanje, ali je bil izvoz iz zadevne države v Skupnost v tem času dampinški. V tem primeru bi bilo upravičeno meniti, da se bo nadaljeval tudi v prihodnje.

(19) Pri preučevanju verjetnosti ponovitve dampinga v primeru ukinitve veljavnih ukrepov se je preverilo, ali je damping v prihodnje verjeten in ali bi takšen damping dosegel velik obseg. Verjetnost dampinga v prihodnje je bila ocenjena v zvezi z izvozom iz zadevne države v tretje države, vprašanje glede obsega pa se je obravnavalo s preučitvijo vseh pomembnih tržnih gibanj, tako domačih kot v izvozu.

(20) Ker je namen tovrstnega pregleda oceniti verjetnost dampinga ob morebitni ukinitvi ukrepov, se ni imelo za potrebno ali ustrezno izračunati stopenj dampinga ali nadomestil v okviru natančnosti, ki bi bila potrebna pri protidampinški preiskavi, opravljeni na podlagi člena 5 osnovne uredbe. Kljub temu je bila preiskava opravljena dovolj podrobno, da je bilo mogoče ugotoviti, ali je v obdobju preiskave prihajalo do pomembnejšega dampinga, ne glede na natančne cene posameznih izvoznih poslov, stroške in nadomestila, za katera se je zaprosilo ali kako drugače uporabilo.

(21) Ugotovljeno je bilo, da se je ameriška administracija pred kratkim odločila, da ohrani svoje obstoječe protidampinške ukrepe za uvoz kalijevega permanganata po poreklu iz Kitajske. Vendar se ni štelo za potrebno ali ustrezno sprejemati sklepe na podlagi tega dejstva, razen tega, da je zato postal eden od pomembnih trgov, na katerega bi se lahko preusmerilo nekaj kitajskih proizvodnih zmogljivosti, veliko manj zanimiv.

4.2 Verjetnost nadaljevanja dampinga

4.2.1 Primerljiva država

(22) Ker kitajski izvozniki pri preiskavi niso sodelovali, je bilo treba normalno vrednost izvoza iz Kitajske določiti v skladu s členom 2(7)(a) osnovne uredbe, t.j. na podlagi podatkov, dobljenih od tretje države s tržnim gospodarstvom, kjer se je izdelek proizvajal in prodajal.

(23) V skladu z obvestilom o začetku je bil sprejet predlog vlagatelja, da se tako kot v predhodnih preiskavah Združene države uporabijo kot ustrezna primerljiva država iz več razlogov:

Združene države so največji svetovni trg za kalijev permanganat in drugi največji proizvajalec takoj za Kitajsko.

Ameriški trg je odprt za uvoz, ki pomeni približno 10 % delež ameriške porabe.

Kalijev permanganat iz vseh virov je sorazmerno homogen izdelek.

Kalijev permanganat s svojimi najpomembnejšimi uporabami tekmuje z drugimi nadomestnimi kemičnimi snovmi.

(24) Druge države (npr. Indija, Češka republika) so glede na obseg proizvodnje in konkurenčne pogoje, ki prevladujejo na njihovih trgih, manj primerne za referenčno državo. Poleg tega so indijski proizvajalci, h katerim se je pristopilo kot k možni referenčni državi, nakazali, da v preiskavi ne bi mogli sodelovati.

(25) Glede na sodelovanje ameriškega proizvajalca in dejstvo, da nobena druga zainteresirana stranka ni dala svojih pripomb, so ZDA ostale edina ustrezna in razumna izbira, tako kot se je to že zgodilo pri preiskavah v letih 1988 in 1994.

4.2.2 Normalna vrednost

(26) Najprej se je preučilo, ali je domača prodaja sodelujočega ameriškega proizvajalca reprezentativna v primerjavi z uvozom v Skupnost, ki ga je preučevala preiskava. Glede na njen velik obseg v primerjavi s povprečnim obsegom zabeleženega izvoza, ki so ga v obdobju preiskave v Skupnost prodali proizvajalci izvozniki na Kitajskem, se je štela za reprezentativno.

(27) S primerjavo prodajnih cen in proizvodnih stroškov posameznih kakovosti kalijevega permanganata, ki ga je prodal ameriški proizvajalec, je bilo tudi ugotovljeno, da bi se ustrezna prodaja lahko štela kot prodaja, ki je potekala v okviru običajnega trgovanja.

(28) Normalna vrednost je bila tako določena kot tehtano povprečje cen za vse kakovosti kalijevega permanganata, ki ga je sodelujoči ameriški proizvajalec prodal na ameriškem domačem trgu v prvem četrtletju leta 1999. Čeprav podatki, ki jih je predložil ameriški proizvajalec, ne zajemajo celotnega obdobja preiskave, so bile te cene v skladu s tehtanimi povprečnimi prodajnimi cenami za leti 1997 in 1998, ki so bile tudi predložene in jih zato lahko štejemo kot reprezentativne za obdobje preiskave.

(29) Podatki, ki jih je predložil sodelujoči ameriški proizvajalec, so bili, kjer je bilo to možno, preverjeni z drugimi viri. Glede na ugotovljeno raven dampinga in dejstvo, da se točen izračun teh ravni ne zahteva, kot je razloženo v uvodni izjavi 20, se je menilo, da podatkov ni treba podpreti s preverjanjem na kraju samem.

4.2.3 Izvozna cena

(30) Ker pri preiskavi ni sodeloval noben proizvajalec izvoznik, je bila izvozna cena določena na podlagi razpoložljivih dejstev. V tem primeru s sklicevanjem na podatke Statističnega urada Evropskih skupnosti in podatke, ki jih je zagotovil uvoznik, ki s kitajskimi izvozniki ni bil povezan.

(31) Nanašajoč se na Statistični urad Evropskih skupnosti je tehtana povprečna vrednost uvoza iz Kitajske na podlagi cif meja Evropske skupnosti za vse kakovosti kalijevega permanganata v obdobju preiskave znašala 1125 EUR/t. To ustreza približno 960 EUR/t na podlagi fob kitajska meja.

(32) Na podlagi dokazov, ki jih je zagotovil vlagatelj, je znašala povprečna uvozna cena iz Kitajske na podlagi cif meja Evropske skupnosti približno 970 EUR/t, kar ustreza približno 810 EUR/t na podlagi fob kitajska meja.

(33) Edini evropski uvoznik, ki je sodeloval pri preiskavi, je zagotovil podatke o cenah, ki spadajo v razpon prej navedenih številk.

(34) Kitajski statistični podatki o izvozu (uvodna izjava 44) za leto 1998 izkazujejo vrednost na enoto 886 EUR/t, kar je prav tako v skladu z navedeno ravnjo cen.

(35) Če povzamemo, podatki o izvoznih cenah, dobljeni iz več neodvisnih virov, kažejo, da je izvozna cena segala od približno 800 do 1000 EUR/t na podlagi fob kitajska meja.

4.3 Primerjava

(36) Opravljena je bila primerjava med izvoznimi cenami na podlagi FOB kitajska meja in normalno vrednostjo Združenih držav, ki je bila ustrezno zvišana s povprečnimi ameriškimi notranjimi prevoznimi stroški od tovarne do pristanišča (fob meja ZDA).

4.4 Stopnja dampinga

(37) Opravljena analiza kaže, da je izvoz v Skupnost v obdobju preiskave potekal s precejšnjo stopnjo dampinga. Stopnje dampinga glede na različne vire, navedene v uvodnih izjavah 30 do 35, segajo od 108 % do 174 %. To bi ustrezalo posebnima stopnjama dajatev v znesku 1,308 EUR/kg oziroma 1,543 EUR/kg, ki sta višji od trenutno veljavne dajatve, ki znaša 1,260 EUR/kg.

5. VERJETNOST PONOVITVE DAMPINGA

5.1 Verjetnost ponovitve v velikem obsegu

(38) Kitajska je največji proizvajalec in izvoznik kalijevega permanganata na svetu, ki ima trenutno visoko stopnjo neizkoriščenosti proizvodnih zmogljivosti, ki se je v zadnjih nekaj letih še povečala. Ta presežek proizvodnih zmogljivosti ustreza 5 ali 6-kratnemu obsegu trga Skupnosti.

(39) Kitajska ima potencial, da znatno poveča svoj izvoz na trg Skupnosti, še posebej ker se po pričakovanjih prodaja na kitajskem domačem trgu v bližnji prihodnosti ne bo povečala.

(40) Poleg tega se je v ZDA, največjem trgu na svetu glede porabe kalijevega permanganata, kitajski izvoz, za katerega veljajo protidampinške dajatve že od leta 1983, dejansko ustavil. Po pregledu leta 1999 se je protidampinška dajatev v ZDA v zadnjem času ohranjala na ravni 128,94 %.

(41) Indija, ki je naslednji pomembni trg, je za uvoz iz Kitajske leta 1995 prav tako uvedla precejšnjo protidampinško dajatev (ki ustreza 149 EUR/t).

(42) Ta dejstva skupaj s sorazmerno stabilno svetovno porabo lahko samo povečajo privlačnost trga Skupnosti, ki je takoj za ZDA in Kitajsko največji na svetu.

5.2 Verjetnost ponovitve dampinga

(43) Ob upoštevanju vseh virov podatkov, ki so bili na voljo med postopkom, je razvidno, da so kitajski proizvajalci po uvedbi zdaj veljavnih ukrepov še naprej dampinško izvažali zadevni izdelek na trg Skupnosti.

(44) Kitajski izvoz na tretje trge je prav tako dosledno potekal po zelo nizkih in dampinških cenah, kar je potrdila primerjava kitajskih izvoznih statističnih podatkov in normalnih vrednosti, določenih v tej preiskavi.

Vir:

Kitajski izvozni statistični podatki

Kitajski izvoz kalijevega permanganata | 1996 | 1997 | 1998 |

Svet

Količina (t) | 7924 | 10176 | 10396 |

Vrednost na enoto (EUR/t) | 1011 | 984 | 892 |

ES

Količina (t) | 222 | 450 | 450 |

Vrednost na enoto (EUR/t) | 843 | 877 | 886 |

(45) V teh okoliščinah je razumno pričakovati, da bi vsak povečan obseg izvoza iz Kitajske v Skupnost potekal po dampinških cenah.

5.3 Sklep

(46) Sorazmerno stabilna poraba na svetovnem trgu, povečanje stopnje neizkoriščenih zmogljivosti v zadnjih petih letih in omejen dostop do drugih ključnih izvoznih trgov kažejo, da je verjetno, da bi odprava trenutno veljavnih protidampinških ukrepov za uvoz zadevnega izdelka iz Kitajske povzročila ponovitev dampinškega izvoza na trg Skupnosti v velikem obsegu.

(47) Preučitev dampinga pri prodaji v Evropsko skupnost v obdobju preiskave in prodaje na trge tretjih držav zunaj Evropske skupnosti je pokazala na vzorec nadaljevanja dampinga pri kitajskih izvoznikih in dala dokaze, da bi vsakršno povečanje izvoza iz Kitajske potekalo po dampinških cenah.

6. OPREDELITEV INDUSTRIJE SKUPNOSTI

(48) Vlagatelj (CEFIC) deluje v imenu edinega proizvajalca zadevnega izdelka v Skupnosti. Na tega proizvajalca (Industrial Química del Nalón SA-IQN) odpade 100 % kalijevega permanganata, proizvedenega v Skupnosti v obdobju preiskave, in zato predstavlja "industrijo Skupnosti" v skladu s členom 4(1) osnovne uredbe.

7. ANALIZA POLOŽAJA INDUSTRIJE SKUPNOSTI

7.1 Poraba

(49) Poraba v Skupnosti je bila izračunana na podlagi preverjenih podatkov o prodaji, ki jih je zagotovila industrija Skupnosti, in uvoženih količin, dobljenih prek Statističnega urada Evropskih skupnosti. V obdobju leta 1995 do konca obdobja preiskave se je poraba zmanjšala za 18 %, čeprav je bila poraba v letu 1995 zaradi hude suše v Španiji neobičajno visoka. Poraba v obdobju preiskave je bila po manjšem upadu leta 1997 in 1998 blizu porabe v letu 1996.

7.2 Obseg in cene uvoza iz zadevne države

(50) Podatki Statističnega urada Evropskih skupnosti kažejo, da je ostal uvoz iz Kitajske zaradi protidampinških ukrepov na nizki ravni skozi celotno obravnavano obdobje. Kot je navedeno v uvodni izjavi 44, izkazujejo izvozni statistični podatki, ki jih je zagotovila kitajska vlada, veliko večji izvoz v Skupnost, in sicer 222 ton leta 1996 in 450 ton tako v letu 1997 kot v letu 1998. To pomeni 10 % [8] tržni delež v obdobju preiskave, ki precej presega raven de minimis. Tudi če bi bili podatki Statističnega urada Evropskih skupnosti pravilni in je bil obseg uvoza v obdobju preiskave zelo majhen, to za pregled v zvezi z bližnjim iztekom ukrepov ni pomembno, ker se majhen obseg uvoza vsaj deloma lahko pripiše že veljavnim ukrepom.

(51) Zaradi majhnih količin kalijevega permanganata s potrjenim kitajskim poreklom, prodanih na trgu Skupnosti, in ker noben proizvajalec izvoznik iz zadevne države v preiskavi ni sodeloval, so točne primerjave cen težko izvedljive. Vendar pa razpoložljivi podatki navajajo k sklepu, da kitajske cene ostajajo na ravni, ki je precej pod ravnjo proizvajalca Skupnosti. Podatki Statističnega urada Evropskih skupnosti kažejo, da so bile v obdobju preiskave kitajske (brezcarinske) cene v povprečju 38 % nižje od cen proizvajalca Skupnosti. Podobni podatki za Tajvan kažejo samo malo manjše nelojalno nižanje cen, ki v povprečju znaša 33 %.

(52) Cena kalijevega permanganata s kitajskim poreklom je precej pod povprečno tržno ceno in pod ceno industrije Skupnosti. Samo v letu 1997 so bile cene blizu cenam proizvajalca Skupnosti, vse od takrat pa razlika narašča. Vse od svojega prihoda na trg Skupnosti v letu 1997 so bile tajvanske cene dosledno pod cenami proizvajalca Skupnosti za približno 25 %. Ker pa na Tajvanu očitno nimajo te proizvodnje, je utemeljeno sumiti, da gre za izdelek s kitajskim poreklom.

7.3 Uvoz iz drugih tretjih držav

7.3.1 Količine in tržni delež

(53) Skupni uvoz iz drugih tretjih držav je med letom 1995 in obdobjem preiskave narasel za 54 %, čeprav se je uvoz iz Ukrajine in Indije precej zmanjšal zaradi uvedbe protidampinških dajatev za te države z Uredbo (ES) št. 1507/98 [9]. Po drugi strani pa je uvoz iz ZDA, Češke republike in Tajvana občutno narasel. Češka republika je izvozila v Skupnost 69 % svojih celotnih zmogljivosti, kar znaša približno 1000 ton na leto. Tajvan, ki do leta 1997 ni imel izvoza v Skupnost, je od takrat obseg izvoza vsako leto podvojil.

7.3.2 Prodajne cene

(54) ZDA in Češka republika sta najpomembnejši uvoznici v Skupnost, proti katerima trenutno niso uvedeni nobeni protidampinški ukrepi. Cene ZDA so na ravni, ki je blizu ravni cen proizvajalca Skupnosti, od katerih so le malo višje. Cene Češke republike so najnižje od vseh glavnih izvoznikov v Skupnost. Kot je razloženo v uvodni izjavi 53, so možnosti za nadaljnji preboj čeških izvoznikov na trg omejene in bodo pomenile največ dodatno 5 % zvišanje tržnega deleža. Ni dokazov, da ta uvoz škoduje industriji Skupnosti, niti da poteka po dampinških cenah.

7.4 Položaj industrije Skupnosti

7.4.1 Tržni delež in obseg prodaje

(55) Na industrijo Skupnosti v obdobju preiskave odpade 100 % proizvodnje Skupnosti, ker ima Skupnost samo enega proizvajalca kalijevega permanganata. Do leta 1998, ko je opustil svoje poslovanje, je bil v Skupnosti še en proizvajalec, Chemie AG, s sedežem v Nemčiji. Tega podjetja se pri analiziranju položaja industrije Skupnosti razen kot kazalca zaposlenosti ni upoštevalo.

(56) V obravnavanem obdobju se je obseg prodaje industrije Skupnosti zmanjšal za 21 %, medtem ko se je njen tržni delež zmanjšal za 2 %. V istem obdobju se je poraba zmanjšala za 18 %, tako da je industrija Skupnosti lahko ohranila večino svojega tržnega deleža na upadajočem trgu.

(57) Kot je bilo že navedeno v uvodni izjavi 49, je bilo leto 1995 izjema zaradi hude suše na jugu Španije in izčrpanja vodnih zalog. To je povzročilo neposredno povečanje porabe kalijevega permanganata za obdelavo zelo onesnažene rečne vode. Ker je bila industrija Skupnosti v najboljšem položaju za zadovoljitev tega izjemnega povpraševanja, sta se njen obseg prodaje in tržni delež ustrezno povečala. Analiza obdobja od leta 1996 do obdobja preiskave bi dala bolj smiselne in bolj reprezentativne podatke. Medtem ko sta se v tem času povečala tako obseg prodaje kot tržni delež industrije Skupnosti, pa je v obdobju preiskave prišlo do zmanjšanja obeh kazalcev, potem ko sta v letih 1997 in 1998 dosegla najvišjo točko.

7.4.2 Proizvodnja, zmogljivosti in njihova izkoriščenost

(58) Izkoriščenost zmogljivosti industrije Skupnosti se je v obravnavanem obdobju povečala za 15 %. V letu 1997 je bila izkoriščenost zmogljivosti na nizki ravni zaradi visokih zalog ob koncu leta 1996 (uvodna izjava 65). Po uvedbi protidampinških ukrepov proti Indiji in Ukrajini v letu 1998 se je izkoriščenost zmogljivosti v obdobju preiskave vrnila na raven iz leta 1996.

7.4.3 Proizvodni stroški

(59) Stroški na enoto za tono kalijevega permanganata so v obravnavanem obdobju narasli za 5 %. Vrh je bil dosežen v letu 1997, ki se ga lahko razloži z nizko proizvodno ravnjo v tem letu in s tem povezanim vplivom stalnih stroškov na ceno za enoto.

7.4.4 Zaposlovanje

(60) Medtem ko je edini preostali proizvajalec Skupnosti ohranil stabilen položaj na področju zaposlovanja skozi celotno obravnavano obdobje, ne smemo pozabiti, da je v obravnavanem obdobju drugi proizvajalec Skupnosti v celoti ukinil svoje poslovanje, kar je imelo za posledico izgubo delovnih mest.

7.4.5 Proizvodnja in produktivnost

(61) Proizvodnja in produktivnost sta v obravnavanem obdobju narasli za 16 % oziroma 21 %.

7.4.6 Gibanje cen

(62) Analiza prodajnih cen industrije Skupnosti je pokazala, da so se prodajne cene v obravnavanem obdobju zvišale za 12 %. Do največjega zvišanja je prišlo v letu 1998, ko so bili uvedeni protidampinški ukrepi za uvoz kalijevega permanganata iz Indije in Ukrajine. Zadnji dve leti je bila cena za enoto stabilna.

7.4.7 Dobički

(63) V obravnavanem obdobju je industrija Skupnosti leta 1995 izkazovala dobiček, čemur so sledile izgube v letih 1996, 1997 in 1998. V obdobju preiskave je industrija Skupnosti zopet dosegala skromne dobičke. To se lahko razloži z uvedbo protidampinških ukrepov proti Indiji in Ukrajini leta 1998, čemur je sledilo opazno izboljšanje.

7.4.8 Izvoz industrije Skupnosti

(64) Izvoz je v glavnem usmerjen v ZDA, na Norveško in v Švico. Razen izgube v letu 1995 je industrija Skupnosti med letom 1996 in obdobjem preiskave pri svojem izvozu izkazovala dobiček.

7.4.9 Gibanje zalog

(65) Ob koncu leta 1996 so bile zaloge visoke zaradi povečane proizvodnje, ker pa se suša iz leta 1995 ni ponovila, so se postopno zniževale.

7.4.10 Sklepi glede položaja industrije Skupnosti

(66) Večina kazalcev kaže na to, da se položaj industrije Skupnosti izboljšuje. To je zlasti opazno od leta 1998 naprej, ko so bili uvedeni protidampinški ukrepi proti Indiji in Ukrajini. V obravnavanem obdobju sta se proizvodnja in produktivnost povečali, cene zvišale, v obdobju preiskave pa se je zopet dosegala skromna donosnost. Na zmanjšanje porabe in obsega prodaje v obravnavanem obdobju je treba gledati ob upoštevanju dejstva, da se je osnovna raven iz leta 1995 zvišala zaradi suše v Španiji. Oba kazalca sta pokazala izboljšanje v letih 1997 in 1998, z manjšim poslabšanjem v obdobju preiskave. Hkrati je industrija Skupnosti zadržala svoj tržni delež.

(67) V obravnavanem obdobju se zmogljivosti industrije Skupnosti niso spremenile, medtem ko je njihova izkoriščenost narasla. Zvišali pa so se stroški proizvodnje kalijevega permanganata.

(68) Če povzamemo, kazalci kažejo na položaj, v katerem protidampinški ukrepi proti Kitajski, Indiji in Ukrajini omogočajo industriji Skupnosti lojalno konkurenco. Cene ameriškega izvoza na trg Skupnosti, ki nima znakov škodljivega dampinga, so na ravni, ki je blizu ravni proizvajalca Skupnosti, kar kaže na to, da se te cene lahko štejejo za dosegljive na odprtem trgu, kjer vladajo pošteni pogoji. Z uvedbo ukrepov proti Kitajski, Indiji in Ukrajini je bilo zvišanje cen možno. Rezultat tega je bilo dobičkonosno trgovanje v obdobju preiskave, prvo dobičkonosno trgovanje po letu 1995.

8. VERJETNOST PONOVITVE ŠKODE

8.1 Industrija Skupnosti

(69) Položaj industrije Skupnosti je opisan v uvodnih izjavah 55 do 68.

8.2 Verjetni izvoz iz Kitajske

(70) Obstajajo dokazi, čeprav omejeni, ki kažejo na to, da so cene, ki jih zaračunajo kitajski izvozniki, zlasti Čilu in Avstraliji, na ravni, ki bi zelo nelojalno znižala cene industrije Skupnosti. Podatki Statističnega urada Evropskih skupnosti in kitajskih organov kažejo, da so bile v obdobju preiskave cene kalijevega permanganata, ki je prišel v Skupnost s Kitajske, veliko nižje od cen industrije Skupnosti.

(71) Kitajski proizvajalci so močno povečali svoje zmogljivosti. Ob tem je treba upoštevati dejstvo, da ni bilo pričakovano opaznejše zvišanje povpraševanja na domačem trgu. Medtem ko je v obdobju preiskave Kitajski pripadal le majhen delež trga Skupnosti, bi lahko samo presežek njihovih zmogljivosti večkratno zadovoljil celotno porabo Skupnosti.

8.3 Sklep

(72) V uvodnih izjavah 46 in 47 je bilo ugotovljeno, da je verjetno, da se bo damping pri uvozu velikih količin kitajskega kalijevega permanganata na trg Skupnosti ponovil, če se dovoli ukinitev protidampinških ukrepov. Verjetni obseg in cene tega uvoza bi skoraj zagotovo zelo negativno vplivale na trg Skupnosti.

(73) Ker se povpraševanje v Skupnosti ne bo ustrezno povečalo, se bo zaradi tega zelo znižal bodisi tržni delež ali cene industrije Skupnosti. Po vsej verjetnosti bi to vplivalo tako na tržni delež kot na cene, kar bi imelo za posledico manjšo donosnost in bi na koncu ogrozilo sposobnost preživetja industrije Skupnosti. Zato je bila sprejeta ugotovitev, da bi ukinitev protidampinških ukrepov za kalijev permanganat iz Kitajske zelo verjetno povzročila znatno škodo industriji Skupnosti.

9. INTERES SKUPNOSTI

9.1 Uvod

(74) V skladu s členom 21 osnovne uredbe je bilo preučeno vprašanje, ali bi bilo podaljšanje veljavnih protidampinških ukrepov v nasprotju z interesom Skupnosti kot celote. Interes Skupnosti je bil določen ob upoštevanju interesov vseh vpletenih strank.

(75) Za presojo verjetnega vpliva nadaljevanja ali nenadaljevanja ukrepov je Komisija zahtevala podatke od vseh prej navedenih zainteresiranih strank. Vprašalniki so bili poslani proizvajalcu Skupnosti in vsem znanim nepovezanim uvoznikom kalijevega permanganata. Na vprašalnik sta odgovorila proizvajalec Skupnosti in en uvoznik. Svoje stališče sta predložila tudi dva neodvisna preprodajalca kalijevega permanganata.

(76) Treba je spomniti, da je v predhodni preiskavi za sprejem ukrepov veljalo, da niso v nasprotju z interesom Skupnosti. Poleg tega je treba poudariti, da je tekoča preiskava pregled, ki analizira okoliščine, v katerih se protidampinški ukrepi že izvajajo. Posledično to omogoča oceno vseh nezaželenih negativnih vplivov, ki so jih veljavni protidampinški ukrepi lahko imeli v preteklosti na zadevne stranke.

(77) Na podlagi tega se je preučilo, ali kljub sklepom o dampingu, položaju industrije Skupnosti in verjetnem nadaljevanju in/ali ponovitvi škodljivega dampinga obstajajo utemeljeni razlogi, ki bi pripeljali do sklepa, da ohranitev ukrepov v tem posebnem primeru ni v interesu Skupnosti.

9.2 Interesi industrije Skupnosti

(78) Ocenjeno je bilo, da bi se brez ohranitve protidampinških ukrepov, uvedenih v predhodni preiskavi, škodljivi damping verjetno nadaljeval/ponovil in da bi se položaj industrije Skupnosti, ki je še vedno negotov, poslabšal. Industrija Skupnosti je pokazala, da je sposobna na trgu Skupnosti tekmovati s tekmeci, ki ne prodajajo po dampinških cenah. Industrija Skupnosti je tudi pokazala, da je sposobna izkoristiti ugodnosti veljavnih protidampinških ukrepov.

(79) V obravnavanem obdobju je industrija Skupnosti dokazala, da je sposobna tekmovati na trgu Skupnosti, na trgu ZDA in na trgih drugih tretjih držav, kjer prevladujejo pošteni pogoji. Poleg tega je industrija Skupnosti pokazala, da je sposobna preživeti in da dejansko zna izkoristiti ugodnosti veljavnih protidampinških ukrepov. Povečanje produktivnosti (uvodna izjava 61) in izkoriščenosti zmogljivosti (uvodna izjava 58) skupaj s ponovnim doseganjem donosnosti v obdobju preiskave so dokaz, da je sposobna na trgu Skupnosti, kjer se izvajajo ukrepi, ki skušajo preprečiti škodljivi damping, neomejeno in uspešno tekmovati.

(80) Če bi se ukrepi proti škodljivemu dampingu iztekli, bi se trg Skupnosti odprl velikim količinam dampinškega uvoza s Kitajske. Položaj industrije Skupnosti bi se tako zelo poslabšal, da bi bila ogrožena njena sposobnost preživetja, kar bi škodljivo vplivalo na zaposlenost, odločitev potrošnika itd.

9.3 Interesi uporabnikov in uvoznikov

(81) Odgovore na vprašalnik je poslal samo en uvoznik, svoje stališče sta predložila dva neodvisna preprodajalca, svojega stališča pa ni predložil noben končni uporabnik. Uvoznik ni niti podprl nadaljevanja ukrepov niti mu ni nasprotoval, medtem ko sta bila neodvisna preprodajalca za ohranitev obstoječih ukrepov.

(82) Glede na to se zdi, da ima protidampinška dajatev na celotne stroške uporabnikov in uvoznikov omejen vpliv. Drug uvoz, ki tekmuje z industrijo Skupnosti, bo zagotovil ohranitev visoke ravni konkurence. Ker nove uporabe izdelka vključujejo pitno vodo in čiščenje odpadne vode, v tem primeru pa kupci niso velika podjetja, temveč občine ali komunalna podjetja, je stabilnost oskrbe pomemben cilj. Zato je v interesu uporabnikov in zlasti širše javnosti, da industrija Skupnosti ostane zanesljiv dobavitelj tega izdelka in se je ne izrine s trga. Dejstvo, da uvozniki in uporabniki niso odgovorili na vprašalnik, kaže na to, da trenutno veljavni ukrepi niso kaj dosti vplivali na njihovo poslovanje.

9.4 Sklep o interesu Skupnosti

(83) Iztek ukrepov bi imel resne posledice za gospodarske možnosti industrije Skupnosti, medtem ko bi bili uvozniki, če bi se ukrepi podaljšali, prizadeti samo zaradi tega, ker bi stroški še naprej marginalno naraščali. Po pretehtanju različnih vpletenih interesov se je ocenilo, da bo ohranitev protidampinških ukrepov omogočila nadaljevanje zdajšnjega položaja lojalne konkurence z odpravo škodljivih posledic dampinške prakse. Zato ni utemeljenih razlogov proti nadaljevanju ukrepov.

10. KONČNI SKLEP

(84) Iz tega sledi, da se, kot je predvideno v členu 11(2) osnovne uredbe, trenutno veljavni protidampinški ukrepi za uvoz kalijevega permanganata po poreklu s Kitajske, ohranijo –

SPREJEL NASLEDNJO UREDBO:

Člen 1

1. Dokončna protidampinška dajatev se uvede za uvoz kalijevega permanganata, ki se uvršča pod oznako KN 28416100, po poreklu iz Ljudske republike Kitajske.

2. Višina dajatve, ki se uporablja za neto ceno franko meja Skupnosti, neocarinjeno, znaša 1,26 EUR/kg.

3. Če ni določeno drugače, se uporabljajo veljavni carinski predpisi.

Člen 2

Ta uredba začne veljati dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 12. februarja 2001

Za Svet

Predsednik

B. Ringholm

[1] UL L 56, 6.3.1996, str. 1. Uredba, nazadnje spremenjena z Uredbo št. 2238/2000 (UL L 257, 11.10.2000, str. 2).

[2] UL L 138, 3.6.1988, str. 1.

[3] UL L 209, 2.8.1988, str. 1.

[4] UL L 298, 19.11.1994, str. 32. Uredba, nazadnje spremenjena z Uredbo št. 1170/95 (UL L 118, 25.5.1995, str. 6).

[5] UL L 200, 16.7.1998, str. 4.

[6] UL C 117, 29.4.1999, str. 3.

[7] UL C 323, 11.11.1999, str. 5.

[8] Podatek vključuje +/– 5 % stopnjo zaradi varovanja zaupnosti podatkov proizvajalca Skupnosti.

[9] UL L 200, 16.7.1998, str. 4.

--------------------------------------------------